
SASKY koulutuskuntayhtymä  
Opiskeluhuoltosuunnitelma



Lukuvuosi 2025-2026/ohjaustiimi 16.5.2025

Sisältö

[1. Johdanto 3](#_Toc170303428)

[1.1 Opiskeluhuoltopalvelut Saskyn ammatillisissa oppilaitoksissa 3](#_Toc170303429)

[1.2 Opiskeluhuollon resurssit 5](#_Toc170303430)

[1.3 Kenelle opiskeluhuollon palvelut kuuluvat? 7](#_Toc170303431)

[1.4 Opiskeluhuollon tavoitteet lukuvuodelle 2024-2025 8](#_Toc170303432)

[2. Opiskeluhuollon kokonaisuus 9](#_Toc170303433)

[2.1 Yhteisöllinen opiskeluhuolto 9](#_Toc170303434)

[2.1.1 Yhteistyötavat opiskelijoiden ja huoltajien osallisuuden vahvistamiseksi 10](#_Toc170303435)

[2.1.2 Opiskeluhuollon ja opetuksen välinen yhteistyö 12](#_Toc170303436)

[2.1.3 Yhteisöllinen opiskeluhuoltoryhmä 13](#_Toc170303437)

[2.2 Yksilökohtaiset opiskeluhuollon palvelut 14](#_Toc170303438)

[2.2.1 Opiskeluterveydenhuolto 14](#_Toc170303439)

[2.2.2 Kuraattori- ja psykologipalvelut 15](#_Toc170303440)

[2.2.3 Muut yksilökohtaisen opiskeluhuollon palvelut 16](#_Toc170303441)

[2.2.4 Yksilöllinen monialainen asiantuntijaryhmä (MAR) 16](#_Toc170303442)

[3. Osallistuminen opintoihin ja niiden eteneminen 17](#_Toc170303443)

[4. Toimintaohjeita eri tilanteisiin 18](#_Toc170303444)

[4.1 Suunnitelma opiskelijan suojaamiseksi väkivallalta, kiusaamiselta ja häirinnältä 18](#_Toc170303445)

[4.2 Tasa-arvo ja yhdenvertaisuus 18](#_Toc170303446)

[4.3 Opiskeluhuollon tuki ja ohjaus kurinpitorangaistusten tai opiskeluoikeuden peruuttamisprosessin tai sen uhan yhteydessä 18](#_Toc170303447)

[4.4 Toiminta kriisitilanteissa 18](#_Toc170303448)

[4.5 Tupakointi, nuuskaaminen ja päihteiden käytön ennaltaehkäisy 19](#_Toc170303449)

[4.6 Opiskeluun liittyvien matkojen, kuljetusten ja odotusaikojen turvallisuus 19](#_Toc170303450)

[5. Opiskeluhuollon omavalvonta ja rekisterit 20](#_Toc170303451)

[5.1 Alueelliset opiskeluhuollon yhteistyöryhmät 20](#_Toc170303452)

[5.2 Opiskeluhuollon omavalvonta 21](#_Toc170303453)

[5.3 Asiakaskirjaukset ja opiskeluhuollon rekisterit 22](#_Toc170303454)

[6. Liitteet 24](#_Toc170303455)

[Liite 1. Opiskeluhuollon tavoitteiden arviointi lukuvuodelta 2023-2024 24](#_Toc170303456)

[Liite 2. Opiskeluhuollon vuosikello 2024-2025 28](#_Toc170303457)

# Johdanto

## Opiskeluhuoltopalvelut Saskyn ammatillisissa oppilaitoksissa

Oppilas- ja opiskelijahuoltolain opetussuunnitelman mukaisella ja koulutuksen järjestäjän opiskeluhuollolla tarkoitetaan toimintaa, jonka avulla tuetaan yhteisöllistä ja yksilöllistä hyvinvointia sekä terveellisen ja turvallisen oppimisympäristön syntymistä, edistetään mielenterveyttä ja ehkäistään syrjäytymistä sekä edistetään oppilaitosyhteisön hyvinvointia (1287/2013, 6 §). Lisäksi opiskeluhuollon avulla tuetaan oppimista sekä tunnistetaan, lievennetään, ja ehkäistään mahdollisimman varhain oppimisen esteitä, oppimisvaikeuksia ja opiskeluun liittyviä muita ongelmia. Alle 18-vuotiaille järjestettävässä koulutuksessa tulee olla yhteistyössä huoltajien kanssa (531/2017 124 §).

Opiskeluhuoltoon sisältyvät koulutuksen järjestäjän hyväksymä opiskeluhuolto sekä opiskeluhuollon palvelut, joita ovat psykologi- ja kuraattoripalvelut sekä opiskeluterveydenhuollon palvelut. Opiskeluhuoltoa toteutetaan opetustoimen sekä hyvinvointialueen monialaisena suunnitelmallisena yhteistyönä opiskelijoiden ja heidän huoltajiensa sekä tarvittaessa muiden yhteistyötahojen kanssa. Hyvinvointialue, jonka alueella oppilaitos sijaitsee vastaa opiskeluhuollon psykologi- ja kuraattoripalveluiden sekä opiskeluterveydenhuollon järjestämisestä. Opiskelijalla on oikeus saada maksutta sellainen opiskeluhuolto, jota koulutukseen osallistuminen edellyttää lukuun ottamatta yli 18-vuotiaiden opiskelijoiden sairaanhoitopalveluja. Opiskeluhuolto kuuluu kaikkien oppilaitoksessa työskentelevien ja opiskeluhuoltopalveluista vastaavien työntekijöiden tehtäviin. Koulutuksen järjestäjällä ja oppilaitoksen henkilökunnalla on ensisijainen vastuu oppilaitosyhteisön hyvinvoinnista ja oppimisympäristöjen turvallisuudesta. (1287/2013, 3, 6 ja 9 §.)


Oppilas- ja opiskelijahuoltolain 18 §:n mukaan opiskeluhuoltoa toteutetaan yhteistyössä opiskelijan ja hänen huoltajansa kanssa. Opiskelijan omat toivomukset ja mielipiteet on otettava huomioon häntä koskevissa toimenpiteissä ja ratkaisuissa hänen ikänsä, kehitystasonsa ja muiden henkilökohtaisten edellytystensä mukaisesti. Alaikäinen opiskelija voi saman pykälän mukaan painavasta syystä kieltää huoltajaansa osallistumasta itseään koskevan opiskeluhuoltoasian käsittelyyn tai antamasta itseään koskevia salassa pidettäviä opiskeluhuollon tietoja huoltajalleen, jollei se ole selvästi hänen etunsa vastaista. Huoltajalla ei ole oikeutta kieltää alaikäistä käyttämästä opiskeluhuollon palveluja.

Opiskeluhuoltoa toteutetaan yhteisöllisenä opiskeluhuoltona, jonka lähtökohtana on opiskelijan ja huoltajan osallisuus ja kuulluksi tuleminen sekä yksilökohtaisena opiskeluhuoltona, jolla tarkoitetaan yksittäiselle opiskelijalle annettavia opiskeluterveydenhuollon sekä kuraattori- ja psykologipalveluja, monialaista yksilökohtaista opiskeluhuoltoa.

SASKY koulutuskuntayhtymässä ammatillisen koulutuksen opiskeluhuollon palvelut järjestävät Pirkanmaan ja Satakunnan hyvinvointialueet. Saskyssa ammatillista koulutusta järjestetään kahdeksan kunnan alueella (Huittinen, Hämeenkyrö, Ikaalinen, Kokemäki, Mänttä-Vilppula, Parkano, Sastamala ja Tampere) ja tämä opiskeluhuoltosuunnitelma on osa kunkin kunnan lasten ja nuorten hyvinvointisuunnitelmaa.

## Opiskeluhuollon resurssit

Seuraavalla sivulla olevassa taulukossa on nähtävillä opiskeluhuollon resurssit SASKY koulutuskuntayhtymän ammatillisissa oppilaitoksissa toukokuun 2024 tilanteen mukaan. Taulukko päivitetään keväisin opiskeluhuollon omavalvonnan yhteydessä. Ohjaustiimi päivittää opiskeluhuoltosuunnitelman ja rehtoritiimi hyväksyy sen. Sasky-tasoinen opiskeluhuollon omavalvontayhteenveto on nähtävissä Intrassa.



## Kenelle opiskeluhuollon palvelut kuuluvat?

Opiskeluterveydenhuollon palveluihin ovat oikeutettuja opiskelijat, jotka opiskelevat opintotukilain (65/1994) mukaiseen opintotukeen oikeuttavassa koulutuksessa ammatillisessa oppilaitoksessa. Opiskeluterveydenhuollon piiriin kuuluvat näin ollen opiskelijat, jotka suorittavat ammatillista perustutkintoa, ammattitutkintoa tai erikoisammattitutkintoa tai niiden osaa sekä opiskelijat, jotka ovat tutkintokoulutukseen valmentavassa koulutuksessa (TUVA).

Opiskeluterveydenhuolto on maksutonta alle 18-vuotiaalle. Sen jälkeen osa maksuista määräytyy asiakasmaksulain mukaisesti (734/1992). Ehkäisevät palvelut, kuten terveystarkastukset ovat maksuttomia kaikille.

Oppisopimuskoulutuksessa oleva opiskelija on työsuhteessa, jolloin hänelle kuuluvat työterveyshuollon palvelut, ei opiskeluterveydenhuollon palvelut. Myöskään oppivelvollisuusiän ylittäneille kotoutumiskoulutuksessa oleville maahanmuuttajille opiskeluterveydenhuollon palvelut eivät kuulu.

Työvoimakoulutuksessa olevalla opiskelijalla on oikeus opiskeluterveydenhuollon palveluihin, jos hän opiskelee opiskeluterveydenhuoltoon oikeutetussa oppilaitoksessa ja opintotukeen oikeutetussa koulutuksessa.

Opiskeluhuollon kuraattori- ja psykologipalvelut kuuluvat:

* kaikille oppivelvollisuuttaan suorittaville
* ammatillisessa koulutuksessa perustutkintokoulutuksessa tai tutkintokoulutukseen valmentavassa koulutuksessa (TUVA) oleville opiskelijoille
* ammatillisessa perustutkintokoulutuksessa oleville oppisopimusopiskelijoille
* työvoimakoulutuksessa oleville opiskelijoille.

Oppilas- ja opiskelijahuoltolakia ei sovelleta toisen asteen ammatillisessa koulutuksessa ammatti- ja erikoisammattitutkinto-opiskelijoihin. Näin ollen ko. opiskelijoilla ei ole oikeutta psykologi- ja kuraattoripalveluihin.

## Opiskeluhuollon tavoitteet lukuvuodelle 2025-2026

|  |  |
| --- | --- |
| **Tavoitteet:** | **Toimenpiteet:** |
| Opiskelijoiden ja henkilökunnan turvallinen liikennekäyttäytyminen | * Selvitetään mahdollisuutta saada Saskyn kaikkiin oppilaitoksiin Liikenneturvan kiertue. Myöskin yhteistyön rakentaminen poliisin kanssa edistäisi liikenneturvallisuuden ja liikennekäyttäytymisen parantamista. * Panostetaan turvalliseen liikkumiseen oppilaitosalueella, työelämäjaksoilla ja koulumatkoilla. * Oppilaitosten alueella estetään ajoneuvoilla liikkuminen sellaisilla alueilla, joissa se ei ole tarpeen ja turvallista. * Oppilaitoksiin mahdollista tilata ”Motoristit koulukiusaamista vastaan” -tapahtuma * Myös henkilökunnan turvalliseen liikennekäyttäytymiseen kiinnitetään huomiota. |
| Nikotiiniton ja huumausaineeton Sasky | * Tähdätään nikotiinittomaan ja huumausaineettomaan Saskyyn. * Panostetaan ennaltaehkäisevään työhön, mikä edellyttää henkilöstön kouluttamista päihteiden tunnistamiseen ja puheeksi ottamiseen. * Oppilaitoksissa noudatetaan olemassa olevaa lainsäädäntöä päihteiden käyttöön liittyen. Jokainen henkilökunnan edustaja puuttuu tarvittaessa havaitsemiinsa väärinkäytöksiin. * Opiskeluterveydenhuollossa panostetaan ennaltaehkäisevään ja tunnistavaan päihdetyöhön. * Jokaisessa oppilaitoksessa huomioidaan kouluterveyskyselyn tulokset ja niistä tiedotetaan henkilöstön lisäksi opiskelijoita ja huoltajia. * Rakennetaan yhteistyötä koulupoliisin/ poliisiammattikorkeakoulun kanssa. * Ehkäisevän päihdetyön viikko 45 huomioidaan jokaisessa oppilaitoksessa. * Keväällä 2025 päivitetty päihdetoimintasuunnitelma viedään Intraan, Saskyn nettisivuille ja Wilmaan. Opiskelijoita ja huoltajia tiedotetaan suunnitelmasta. |

Opiskeluhuollon tavoitteiden edistymistä seurataan säännöllisin väliajoin ohjaustiimissä ja ne käsitellään lukuvuosittain rehtoritiimissä. Edellisen lukuvuoden tavoitteista koostetaan yhteenveto ja arviointi. Lukuvuoden 2024-2025 yhteenveto opiskeluhuollon tavoitteista ja arvioinnista on esitetty liitteessä 1.

# Opiskeluhuollon kokonaisuus

## Yhteisöllinen opiskeluhuolto

Yhteisöllisellä opiskeluhuollolla tarkoitetaan toimintakulttuuria ja toimenpiteitä, joilla koko oppilaitosyhteisössä edistetään opiskelijoiden oppimista, hyvinvointia, terveyttä, sosiaalista vastuullisuutta, vuorovaikutusta ja osallisuutta sekä opiskeluympäristön terveellisyyttä, turvallisuutta ja esteettömyyttä. Yhteisöllistä opiskeluhuoltoa toteuttavat kaikki opiskeluhuollon toimijat.

SASKY koulutuskuntayhtymän opiskeluhuoltosuunnitelma on opiskelijoiden, huoltajien ja henkilökunnan nähtävillä Saskyn kotisivuilla. Suunnitelmaa arvioidaan oppilaitoskohtaisissa yhteisöllisissä opiskeluhuoltoryhmissä ja arvioinnin pohjalta tehdään tarvittavat muutosehdotukset. Yhteisöllistä opiskeluhuoltoa kehitetään yhteistyössä eri tahojen kanssa. Opiskeluhuoltosuunnitelmaan sisältyy opiskeluhuollon vuosikello. (Liite 2.)

Oppimisympäristöjen terveellisyyden ja turvallisuuden sekä yhteisön hyvinvoinnin tarkastus tehdään yhteistyössä opiskeluterveydenhuollon ja terveydensuojelun edustajan kanssa neljän vuoden välein.

Nivelvaiheyhteistyössä ammatillinen oppilaitos tekee tarvittaessa yhteistyötä opiskelijan aikaisemman oppilaitoksen kanssa (esim. perusopetus, tutkintokoulutukseen valmentava koulutus, muu ammatillinen oppilaitos), kun opiskelija aloittaa ammatilliset opinnot. Siirtotietojen vaihtamiseksi tarvitaan opiskelijan ja huoltajan suostumus.

Yhteisöllisyyttä edistäviä ja osallisuutta vahvistavia tapoja ja toimenpiteitä Saskyssa ovat mm.

* Kotiväenillat
* Avoimet ovet ja tutustumispäivät
* Ryhmäyttämispäivät
* Teemapäivät ja -viikot
* Liikuntapäivät
* Opiskelijakunta- ja tutor-toiminta
* Asuntolatoiminta
* SakuStars, SakuGames
* Hanketoiminta

### Yhteistyötavat opiskelijoiden ja huoltajien osallisuuden vahvistamiseksi

Opintojen alkuvaiheessa opiskelijat perehdytetään oppilaitoksen yleisiin ohjeistuksiin ja käytänteisiin sekä opiskeluhuollon palveluihin. Ryhmäytyminen on tärkeä osa opiskelijan hyvinvointia ja se aloitetaan heti opintojen alkaessa. Vastuuopettaja on pääsääntöisesti vastuussa omien opiskelijoidensa ryhmäyttämisprosessista.

Opiskelijoilta kerätään valtakunnallinen palaute opintojen aloitusvaiheessa ja opintojen päättövaiheessa. Lisäksi opiskelijoiden hyvinvointia seurataan mm. kouluterveyskyselyiden avulla. Kyselyiden tuloksia hyödynnetään opiskeluhuoltotyössä. Opiskeluhuoltopalveluista kerrotaan kotiväenilloissa, opiskelijan oppaassa sekä Wilmassa.

Yhteistyö kotien kanssa on tärkeä osa opiskelijahuoltoa, sillä kodilla on keskeinen merkitys nuoren arjen ja opiskelun tukemisessa. Yhteistyöllä tavoitellaan opintojen sujuvaa etenemistä ja sen toivotaan myös vahvistavan opiskelijan itsenäisyyttä ja vastuullisuutta. Lisäksi se tukee opiskelijoita terveyttä, turvallisuutta ja hyvinvointia koskevissa asioissa. Yhteistyötä kotiväen kanssa toteutetaan koko opiskelijan opintopolun ajan. Kotiväenilloissa keskitytään erityisesti opintojen etenemiseen liittyviin asioihin, oppilaitoksen käytänteisiin ja asuntolatoimintaan. Tärkeässä asemassa yhteistyössä ovat vastuuopettajat, jotka ovat tarvittaessa yhteydessä opiskelijan huoltajiin esimerkiksi silloin, kun poissaoloja on runsaasti tai heidän on muutoin hyvä tietää opiskelijan kuulumisia. Päivittäin käytössä oleva viestintäväline on Wilma, jonka avulla opiskelija ja hänen huoltajansa voivat seurata opintojen etenemistä ja viestiä oppilaitoksen henkilökunnalle. Opiskelijan suostumuksella kotiväki voi seurata Wilman kautta hänen asioitaan myös sen jälkeen, kun opiskelija on täysi-ikäinen.

Huoltajayhteistyötä on kuvattu huoltajan palvelupolkuna (liite 3). Polusta käy ilmi opiskelijan opintojen erivaiheissa tehtävä yhteistyö huoltajien kanssa. Huoltajakyselyllä kerätään huoltajilta palautetta huoltajayhteistyön toteutumista oppilaitoskohtaisesti.

Opiskelijakunnan hallitus toimii opiskelijoiden ehdoilla, edustaa kaikkia oppilaitoksen opiskelijoita ja sen tehtävänä on ajaa opiskelijoiden asioita. Hallitus valitaan lukuvuodeksi kerrallaan. Hallitus toimii yhteystahona oppilaitoksen johtoon sekä välittää tietoja opiskelijoita koskevista päätöksistä. Opiskelijakunta edistää opiskelijoiden yhteistoimintaa ja koulutyötä, jotta opiskelumotivaatio ja viihtyvyys olisivat mahdollisimman hyvät. Lisäksi se käyttää opiskelijoiden puhevaltaa laissa säädetyissä asioissa. Opiskelijoilla on mahdollisuus osallistua koulutuksen kehittämiseen.

Tutorit osallistuvat uusien opiskelijoiden vastaanottamiseen ja perehdyttämiseen sekä oppilaitoksen markkinointiin. Tutorit saavat erillisen koulutuksen tutortoimintaan. Koulutus on esimerkiksi Suomen ammatillisen koulutuksen kulttuuri- ja urheiluliitto, SAKU ry:n toteuttamaa oppilaitoksen tarpeista lähtevää koulutusta. Koulutuksen sisältöön kuuluvat tutorina toimiminen, esiintyminen, ryhmän ohjaaminen ja tapahtuman järjestäminen. Oppilaitoksiin on valittu opiskelijoista liikunnan lähettiläitä ja henkilökunnasta liikuntaneuvojia edistämään liikkumista.

### **Opiskeluhuollon ja opetuksen välinen yhteistyö**

Opiskeluhuollon ja opetuksen välisellä yhteistyöllä ohjataan opiskelijoita uravalinnassa huomioiden alaan liittyvät terveydentilavaatimukset ja muut opintoihin liittyvät edellytykset. Tutkintokohtaisista terveydentilasuosituksista ja -vaatimuksista tiedotetaan tutkinnon perusteissa (SORA-alat) ja opintopolku.fi -sivustolla.

Opiskelijoiden osallistumista opetukseen seurataan ja pyritään välttämään opintojen keskeytyminen. Mikäli alavalinta ei tunnu oikealta, opiskelija ohjataan toiselle alalle. Työelämään ja jatko-opintoihin ohjattaessa selvitetään tarvittavat yhteistyökumppanit yhteistyössä opiskelijan kanssa.

Vastuuopettaja käy HOKS-keskusteluissa läpi yhteisten tutkinnon osien ja ammatillisten tutkinnon osien välisen yhteistyön tekemisen mahdollisuudet. Opiskelijaa kannustetaan opintojen aikana hankkimaan ammattiosaajan työkykypassi, joka on ammattiin opiskelevan työväline työkyvyn ylläpitämiseen ja kehittämiseen. Opiskelu- ja työkyvyn ylläpitämistä edistetään lisäksi teemapäivien ja viikkojen avulla (esimerkiksi Hyvinvointivirtaa, Ehkäisevän päihdetyön viikko, Mielenterveysviikko).

Opettaja käy läpi kunkin opintokokonaisuuden alussa työturvallisuuteen liittyvät asiat. Lisäksi opiskelijoiden kanssa käydään lukuvuoden alussa turvallisuuskävelyt esim. hätäpoistumisteiden tarkistamiseksi. Opiskelijan oppaasta löytyy tietoa opiskelijoiden vakuutusturvasta.

Opiskeluhuollon ja opetuksen välisenä linkkinä toimivat erilaiset opiskelijapalvelut ja ryhmät kuten tukitiimit ja/tai hyvinvointiryhmät, joilla tuetaan opiskelijaa monin tavoin oppimisessa ja omaan elämäntilanteeseen liittyvissä asioissa. Oppilaitoksessa tukea ja ohjausta opiskeluun antavat vastuuopettajien lisäksi koulutuspäällikkö, opinto-, koulutus-, ammatillinen ja asuntolaohjaaja sekä opettajat ja toimistohenkilöstö.

### Yhteisöllinen opiskeluhuoltoryhmä

Oppilaitoksen opiskeluhuollon suunnittelusta, kehittämisestä, toteuttamisesta ja arvioinnista vastaa yhteisöllinen opiskeluhuoltoryhmä. Oppilaitoskohtaista yhteisöllistä opiskeluhuoltoryhmää johtaa rehtori ja se kokoontuu pääsääntöisesti kaksi kertaa lukuvuodessa. Yhteisölliseen opiskeluhuoltoryhmään kuuluu rehtorin lisäksi koulutuspäällikkö, opettajaedustus, opinto-ohjaaja, erityisopettaja/erityisen tuen asiantuntija, koulutusohjaaja, asuntolaohjaaja, ammatillinen ohjaaja, terveydenhoitaja, kuraattori ja psykologi. kokoontumisiin omat edustajansa.

## Yksilökohtaiset opiskeluhuollon palvelut

Yksilökohtaisella opiskeluhuollolla tarkoitetaan yksittäisille opiskelijoille annettavia opiskeluterveydenhuollon palveluja, opiskeluhuollon kuraattori- ja psykologipalveluja sekä monialaista yksilökohtaista opiskeluhuoltoa. Opiskeluhuoltoa toteutetaan yhteistyössä opiskelijan ja hänen huoltajiensa kanssa.

Opiskelijan omat toivomukset ja mielipiteet on huomioitava häntä koskevissa asioissa ja ratkaisuissa hänen ikänsä, kehitystasonsa ja muiden henkilökohtaisten edellytystensä mukaisesti (opiskelijan itsenäinen asema). Alaikäinen voi, ottaen huomioon hänen ikänsä, kehitystasonsa ja muut henkilökohtaiset ominaisuutensa sekä asian laatu, painavasta syystä kieltää huoltajaansa tai muuta laillista edustajaansa osallistumasta itseään koskevaan opiskeluhuoltoasian käsittelyyn sekä antamasta itseään koskevia salassa pidettäviä opiskeluhuollon tietoja huoltajalleen tai muulle lailliselle edustajalleen, jollei se ole selvästi hänen etunsa vastaista.

Yksilökohtainen opiskeluhuolto perustuu aina vapaaehtoisuuteen ja sen toteuttaminen edellyttää suostumusta. Huoltajalla ei ole oikeutta kieltää alaikäistä käyttämästä opiskeluhuollon palveluita. Opettajat ovat avainhenkilöitä opiskelijan tuen tarpeen tunnistamisessa.

### Opiskeluterveydenhuolto

Opiskeluterveydenhuollolla tarkoitetaan terveydenhuoltolain (1326/2010) mukaista opiskeluhuoltoa, jota toteuttavat terveydenhoitaja ja lääkäri. Terveydenhoitaja vastaa opiskelijoiden terveystarkastuksista yhteistyössä lääkärin kanssa. Tarkastuksessa on tavoitteena saada kokonaiskäsitys opiskelijan terveydestä ja hyvinvoinnista sekä ohjata opiskelijaa tekemään terveyttä edistäviä valintoja.

Opiskeluterveydenhuoltoon sisältyvät

* opiskelijoiden terveyden ja opiskelukyvyn edistäminen
* opiskeluympäristön terveellisyyden ja turvallisuuden sekä opiskeluyhteisön hyvinvoinnin turvaaminen ja parantaminen
* terveyden- ja sairaanhoitopalvelut, joihin sisältyvät mielenterveyshäiriöiden ja päihdeongelmien varhainen toteaminen, hoito ja jatkohoitoon ohjaus sekä seksuaaliterveyttä edistävät palvelut ja suun terveydenhuollon palvelut
* opiskelijan erityisen tuen ja tutkimuksen tarpeen varhainen tunnistaminen ja tarvittaessa tutkimuksiin ja hoitoon ohjaaminen sekä psykoterapiaan ohjaamisen edellyttämä hoito ja lausunto.

Opiskelijan tulee saada yhteys opiskeluterveydenhuoltoon saman työpäivän aikana akuuteissa terveydenhuollollisissa asioissa. Terveydenhoitajan työaika on järjestetty siten, että opiskelija voi tarvittaessa päästä vastaanotolle myös ilman ajanvarausta. Jos oman toimipisteen terveydenhoitaja ei ole paikalla otetaan yhteys terveyskeskukseen.

### Kuraattori- ja psykologipalvelut

Kuraattori tarjoaa opiskelijoille psykososiaalista tukea monenlaisissa asioissa, joissa opiskelija kokee olevan haasteita. Keskustelut ovat vapaaehtoisia ja luottamuksellisia ja tavoitteena on, että opiskelijoilla on matala kynnys tulla kysymään neuvoa ja ohjausta.

Psykologi tarjoaa opiskelijoille keskusteluapua erilaisissa psyykkiseen hyvinvointiin ja jaksamiseen liittyvissä kysymyksissä. Keskustelut ovat vapaaehtoisia ja luottamuksellisia. Psykologin työhön kuuluu opiskelijan kehitykseen, oppimiseen tai opiskeluun liittyvien kysymysten selvittely ja arviointi. Niitä voivat olla mm. opiskelijan psykologinen arviointi toimenpiteineen, psykologiset tutkimukset (ml. psykologiset testit) ja lausuntojen laatiminen, tukitoimien ja opetusjärjestelyjen suunnittelu sekä yhteistyö koulun ulkopuolisten tahojen kanssa.

Opiskelijalle on järjestettävä mahdollisuus keskustella henkilökohtaisesti opiskeluhuollon psykologin tai kuraattorin kanssa viimeistään seitsemäntenä oppilaitoksen työpäivänä sen jälkeen, kun opiskelija on tätä pyytänyt. Kiireellisessä tapauksessa mahdollisuus keskusteluun on järjestettävä samana tai seuraavana työpäivänä.

### Muut yksilökohtaisen opiskeluhuollon palvelut

Hyvinvointialueiden organisoimaan yksilökohtaiseen opiskeluhuoltoon voi kuulua myös muita oppilaitoksissa tarjottavia palveluja, kuten esimerkiksi psykiatrisen sairaanhoitajan palvelut.

### Yksilöllinen monialainen asiantuntijaryhmä (MAR)

Yksittäisen opiskelijan tuen tarpeen selvittämiseen ja opiskeluhuollon palveluiden järjestämiseen liittyvät asiat käsitellään tapauskohtaisesti koottavassa monialaisessa asiantuntijaryhmässä. Ryhmään voidaan nimetä asiantuntijoita jäseneksi vain opiskelijan tai, ellei hänellä ole edellytyksiä arvioida annettavan suostumuksensa merkitystä, hänen huoltajansa suostumuksella. Asiantuntijaryhmä nimeää keskuudestaan vastuuhenkilön, joka laatii opiskeluhuoltokertomuksen. Monialaisen asiantuntijaryhmän kutsuu kokoon se henkilö, jolle tieto opiskelijan tuen tarpeesta on tullut. Kokoonkutsuja tekee koko prosessin ajan yhteistyötä opiskelijan ja tarvittaessa huoltajan kanssa.

Monialaisen opiskeluhuoltoryhmän koollekutsuja huolehtii, että palaverissa sovitut asiat kirjataan muistioon. Muistiota varten on oma lomake Wilmassa. Muistiota pääsevät tarkastelemaan ryhmään nimetyt asiantuntijat sekä opiskelija ja alaikäisen opiskelijan huoltaja. Mikäli muistioon kirjattuja tietoja luovutetaan monialaiseen asiantuntijaryhmään kuulumattomalle taholle, tarvitaan tietojen luovuttamiseen opiskelijan ja alaikäisen opiskelijan huoltajan suostumus. Opiskelijalle ja hänen huoltajalleen on annettava tieto yksittäisen opiskelijan asioiden käsittelyyn liittyvistä lain edellyttämistä menettelytavoista ja tietojen käsittelystä sekä luovuttamisesta.

# Osallistuminen opintoihin ja niiden eteneminen

Opiskelijan tulee osallistua henkilökohtaisen osaamisen kehittämissuunnitelman mukaisesti opetukseen sekä näyttöihin ja muuhun osaamisen osoittamiseen, jollei hänen poissaololleen ole perusteltua syytä. Opiskelijan on suoritettava tehtävänsä tunnollisesti ja käyttäydyttävä asiallisesti (Laki ammatillisesta koulutuksesta L531/2017 34 §).

Tarkempi ohjeistus opintoihin osallistumisesta ja niiden etenemisestä löytyy oppilaitoksen opiskelijan oppaista.

# Toimintaohjeita eri tilanteisiin

## Suunnitelma opiskelijan suojaamiseksi väkivallalta, kiusaamiselta ja häirinnältä

Suunnitelma opiskelijoiden suojaamiseksi väkivallalta, kiusaamiselta ja häirinnältä sisältyy SASKY koulutuskuntayhtymän oppilaitosten kriisisuunnitelmaan.

## Tasa-arvo ja yhdenvertaisuus

SASKY koulutuskuntayhtymässä on laadittu tasa-arvo- ja yhdenvertaisuussuunnitelma, jossa on kuvattu syrjinnän ennaltaehkäisyyn, tasa-arvon ja yhdenvertaisuuden edistämiseen sekä esteettömyyden huomioimiseen liittyvät toimenpiteet.

## Opiskeluhuollon tuki ja ohjaus kurinpitorangaistusten tai opiskeluoikeuden peruuttamisprosessin tai sen uhan yhteydessä

SASKY koulutuskuntayhtymässä on erillinen suunnitelma kurinpitokeinojen käyttämisestä ja niihin liittyvistä menettelytavoista. Lisäksi järjestyssäännöissä on kuvattu työrauhaan ja kurinpitoon liittyvät asiat.

Opiskelijaa tiedotetaan mahdollisten kurinpitorangaistusten yhteydessä siitä tuesta ja ohjauksesta, jota hänen on mahdollista tilanteessa saada.

## Toiminta kriisitilanteissa

Toiminta kriisitilanteissa on ohjeistettu kuntayhtymän kriisisuunnitelmassa. Kriisisuunnitelman ajantasaisuudesta vastaa turvallisuuskoordinaattori. Kriisisuunnitelma on näkyvillä oppilaitoksen Intrassa ja sitä käsitellään henkilöstökokouksissa. Kriisisuunnitelmaa käsitellään soveltuvin osin oppitunneilla. Kriisisuunnitelma on opiskelijoiden ja huoltajien nähtävillä Wilmassa.

## Tupakointi, nuuskaaminen ja päihteiden käytön ennaltaehkäisy

Koulutuskuntayhtymällä on yhteinen päihdetoimintamalli, jota päivitetään lukuvuosittain.

Oppilaitoksen alue on savutonta aluetta. Tupakointi ja tupakkatuotteiden käyttö on kielletty oppilaitoksessa ja sen alueella tupakkalain (549/2016) nojalla. Päihteiden ja huumeiden hallussapito, käyttäminen ja niiden vaikutuksen alaisena esiintyminen on oppilaitoksessa, sen järjestämissä tilaisuuksissa ja työssäoppimispaikoissa kielletty.

Ohjeistus ja toimintamallit on kuvattu tarkemmin Saskyn päihdetoimintamallissa.

## Opiskeluun liittyvien matkojen, kuljetusten ja odotusaikojen turvallisuus

Järjestyssäännöt ulottuvat myös koulumatkoihin. Opintoihin liittyvien matkojen osalta Saskyssa noudatetaan käytäntöä, jossa henkilöstö on ensisijainen taho kuljettamaan opiskelijoita. Perustellusta syystä myös opiskelijoille voidaan myöntää ajolupia.

Tutkinnon perusteiden mukainen opetus sekä siihen liittyvät opinto- ja tutustumiskäynnit ovat oppilaitoksen vastuulla. Koulumatkat eivät ole varsinaista koulun toimintaa, mutta opiskelijat ovat vakuutettu myös koulumatkojen osalta ryhmätapaturmavakuutuksella, joka on opiskelijoiden lisäturvavakuutus.

Opiskelijalla on oikeus turvallisiin koulumatkoihin. Mikäli opiskelija kohtaa koulumatkalla epäasiallista kohtelua tai joutuu kiusaamisen kohteeksi ja asia tulee opettajan tai rehtorin tietoon, tulee asiaan puuttua ja tapahtuneesta tiedottaa epäilyn kohteena olevan kiusaajan ja kiusatun huoltajia. Tarpeen vaatiessa kiusaamisesta voidaan tehdä ilmoitus muille viranomaisille. Tarkempi suunnitelma opiskelijoiden suojaamiseksi väkivallalta, kiusaamiselta ja häirinnältä sisältyy kuntayhtymän kriisisuunnitelmaan.

# Opiskeluhuollon omavalvonta ja rekisterit

## Alueelliset opiskeluhuollon yhteistyöryhmät

Hyvinvointialue yhdessä alueensa kuntien kanssa muodostaa alueellisen opiskeluhuollon yhteistyöryhmän. Jos hyvinvointialueen alueella on kunnan lisäksi muita koulutuksen järjestäjiä, heidän tulee olla edustettuina yhteistyöryhmässä. Yhteistyöryhmässä tulee lisäksi olla alaikäisten vanhempien tai huoltajien sekä opiskelijoiden edustajia, opiskeluhuollon työntekijöiden edustajia sekä tarvittaessa muita yhteistyötahoja.

SASKY koulutuskuntayhtymä toimii sekä Pirkanmaan että Satakunnan alueella. Kummankin maakunnan alueella toimii alueellinen opiskeluhuollon yhteistyö-/ohjausryhmä, joissa on nimetty Saskysta edustus.

Alueellisen opiskeluhuollon yhteistyöryhmän tehtävänä on:

1) valmistella alueellinen opiskeluhuoltosuunnitelma hyvinvointialueen aluevaltuustolle;

2) seurata alueellisen opiskeluhuoltosuunnitelman toteutumista sekä lisäksi opiskeluhuoltopalvelujen, koulutuksen järjestäjien, sosiaali- ja terveydenhuollon palvelujen sekä muiden tarvittavien palvelujen yhteistyön toteutumista;

3) käsitellä hyvinvointialueen ja sen alueella toimivien koulutuksen järjestäjien välisiä opiskeluhuollon yhteistyökysymyksiä;

4) huolehtia muista kuin 1–3 kohdassa tarkoitetuista sille erikseen annettavista tehtävistä.

## Opiskeluhuollon omavalvonta

Opetushallitus ja Terveyden ja hyvinvoinnin laitos seuraavat yhteistyössä opiskeluhuollon toteutumista ja vaikuttavuutta. Opiskeluhuollon toteutumista ja vaikuttavuutta arvioidaan yhteistyössä koulutuksen järjestäjän ja hyvinvointialueiden kanssa sekä osallistutaan ulkopuoliseen opiskeluhuoltoa koskevaan arviointiin.

SASKY koulutuskuntayhtymä vastaa opiskeluhuoltosuunnitelman toteuttamisesta ja seurannasta. Oppilaitoksissa arvioidaan lukuvuosittain opiskeluhuollon toteutumista yhteisöllisessä opiskeluhuoltoryhmässä. Arvioinnin pohjana käytetään AMIS-palautekyselystä saatuja opiskeluhuollon toteuttamiseen liittyviä arvioita. Tulokset koostetaan tulosyksiköittäin ja niiden toteutumista arvioidaan kalenterivuosittain. Tarvittavat kehittämiskohteet ja jatkotoimenpiteet kirjataan ylös ja ne käsitellään rehtoritiimissä. Opiskeluhuollon omavalvonnan tulokset ovat kuntayhtymän intrassa nähtävillä. Tulosyksikkökohtaiset arvioinnit opiskeluhuollon toteutumisesta ovat erillisinä tiedostoina Intrassa.

Toiminnan arvioinnissa huomioidaan myös kouluterveyskyselyn tulokset, TEA-viisarin tulokset, opiskelijapalautteet (aloitus- ja päättökyselyt) sekä opiskelijakunnilta saatu suora palaute.

Opiskeluhuollolle asetettuja tavoitteita ja toimenpiteitä seurataan lukuvuoden kuluessa oppilaitoskohtaisissa yhteisöllisissä opiskeluhuoltoryhmissä. Opiskeluhuollon omavalvonnan perusteella laaditaan lukuvuosittain Saskyn ohjaustiimissä opiskeluhuollon tavoitteet ja toimenpiteet seuraavalle lukuvuodelle. Ohjaustiimin esitys käsitellään Saskyn rehtoritiimissä ja sovitut tavoitteet sekä toimenpiteet kirjataan opiskeluhuoltosuunnitelmaan.

## Asiakaskirjaukset ja opiskeluhuollon rekisterit

Koulutuksen järjestäjä ylläpitää rekisterinpitäjänä monialaisen yksilökohtaisen opiskeluhuollon rekisteriä (opiskeluhuoltorekisteri). Rekisteriin tallennetaan oppilaitoksen toteuttamassa monialaisessa yksilökohtaisessa opiskeluhuollossa laadittavat opiskeluhuoltokertomukset sekä muut siihen liittyvissä tehtävissä laaditut tai saadut yksittäistä opiskelijaa koskevat asiakirjat.

Opiskeluterveydenhuollon henkilöstö sekä muut opiskeluhuoltoa toteuttavat terveydenhuollon ammattihenkilöt kirjaavat opiskelijan yksilötapaamiset potilaskertomukseen ja muihin tarpeellisiin terveydenhuollon asiakirjoihin.

Kuraattorit kirjaavat yksilötapaamisissa kertyvät asiakastiedot opiskeluhuollon kuraattorin asiakaskertomukseen.

Opiskeluhuoltorekisteriin tallennetut tiedot, jotka koskevat yksittäistä opiskelijaa taikka muuta yksityistä henkilöä, ovat salassa pidettäviä. Opiskelijan yksilökohtaisen opiskeluhuollon järjestämiseen ja toteuttamiseen osallistuvilla on kuitenkin salassapitovelvollisuuden estämättä oikeus saada toisiltaan ja luovuttaa toisilleen sekä opiskeluhuollosta vastaavalle viranomaiselle sellaiset tiedot, jotka ovat välttämättömiä yksilökohtaisen opiskeluhuollon järjestämiseksi ja toteuttamiseksi.

Jos opiskelija siirtyy toisen koulutuksen järjestäjän koulutukseen, aikaisemman koulutuksen järjestäjän on pyydettävä opiskelijan taikka, jollei hänellä ole edellytyksiä arvioida annettavan suostumuksen merkitystä, hänen huoltajansa tai muun laillisen edustajansa suostumus siihen, että uudelle koulutuksen järjestäjälle voidaan siirtää opiskeluhuollon asiakasrekisteristä sellaiset salassa pidettävät tiedot, jotka ovat tarpeellisia opiskeluhuollon jatkuvuuden kannalta.


Opiskeluhuollon asiakaskirjauksista ja rekistereistä voi lukea tarkemmin oppilas- ja opiskelijahuoltolain 1287/2013 luvusta 3 (20 §-23 §).

# Liitteet

## Liite 1. Opiskeluhuollon tavoitteiden arviointi lukuvuodelta 2024-2025

|  |  |  |  |
| --- | --- | --- | --- |
| **Tavoitteet:**  **2024-2025** | **Suunnitellut toimenpiteet:** | **Toteutuneet toimenpiteet:** | **Arviointi/kehittämistarpeet** |
| Yhteisöllisyyden, viihtyvyyden ja positiivisen ilmapiirin edistäminen | Jatketaan lukuvuonna 2023-2024 aloitettua yhteisöllisyyden edistämistä Sasky koulutuskuntayhtymässä. Kehitetään yhteistyötä eri oppilaitosten välillä ja lisätään yhteisöllisen toiminnan näkyvyyttä. Yhteisöllisyyden edistämistä ja lisäämistä pyritään kehittämään HYMY- ja YHTYE-hankkeiden myötä. Tavoitteena on myös laatia Sasky-tasoinen vuosikello yhteisöllisestä toiminnasta. Puututaan kiusaamiseen ja jaetaan hyviä käytänteitä kiusaamisen ennaltaehkäisystä. Järjestetään oppilaitoskohtaisesti ”Kohtele kaveriasi kivasti” -tapahtumat. | * Opiskelijakuntien huippukokous järjestetty kaksi kertaa lukuvuoden aikana 8.10.2024 ja 28.4.2025 * Kuntayhtymän intrassa on otettu käyttöön yhteisöllisen toiminnan vuosikello. * Hankeyhteistyötä HYMY- ja YHTYE-hankkeiden kanssa. Toiminnan kehitystä, ryhmäytystä ja toiminnallisia opetusmenetelmiä. * Oppilaitostasoisia toimenpiteitä kiusaamisen ennaltaehkäisyyn ja kiusaamiseen puuttumiseksi. * Sason ee-tempauksia | * Opiskelijoiden yhteinen viestintäkanava työnalla * Yhteisöllisen toiminnan vuosikello aktiiviseen käyttöön. * Ryhmäytyksestä koko lukuvuoden kestävä prosessi, 2-3 krt/lukukausi * Toiminnalliset opetusmenetelmät * Kiusaamisen ennaltaehkäisy edelleen tavoitteena |
| Kodin ja koulun välisen yhteistyön tehostaminen | Jatketaan huoltajayhteistyön kehittämistä. Lukuvuonna 2023-2024 on otettu käyttöön huoltajien palautekysely. Kehitetään toimintaa kyselyn tulosten perusteella ja toteutetaan kyselyt vuosittain syyslukukauden päätteeksi. Tehostetaan huoltajille kohdennettua tiedottamista ja panostetaan avoimeen tiedonkulkuun. Käynnistetään kehittämisprosessi, jonka tavoitteena on laatia huoltajayhteistyön prosessikuvaus esimerkiksi ”huoltajan palvelupolku” -mallina. | * Huoltajan palvelupolun laatiminen * Huoltajakysely teetetty | * MSkk – huoltajakirje kehitteillä – Wilma ei kaikilla käytössä |

## Liite 2. Opiskeluhuollon vuosikello 2025-2026



## Liite 3 Huoltajan palvelupolku

